Caroline word onthou | George Herald
Caroline word onthou
Friday, 09 June 2017, 16:58
Pragtige foto's van Caroline sowel as haar duikpak is op haar kis in die voorportaal van die NG Moederkerk geplaas. Foto: Lizette da Silva
GEORGE NUUS & VIDEO - "Die lewe word nie gemeet aan die lengte wat 'n mens ontvang nie, maar aan die bydra wat jy gemaak het... die impak. Op 'n besonderse manier raak Caroline se lewe elkeen van ons wat hier sit. Dit is hoekom ons hier is."
Só het ds. Anton Louw vanoggend aan die paar honderd roubeklaers by Caroline van der Merwe (21) se roudiens in die NG Moederkerk George gesê. Sy skriflesing was uit 2 Korintiers 5.
In sy boodskap aan haar familie en vriende, het ds. Louw gesê: "Niks kan ons van die liefde van God skei nie".
"Julle lewe sonder Caroline gaan anders wees as voor haar dood, soos die lewe voor Christus se dood en na die tyd. Maar onthou God sal julle nooit op julle eie begewe of verlaat nie."
Verskeie liedjies, gunstelinge van Caroline en haar gesin waaronder Sweet Caroline, is ook tydens die diens gespeel en foto's van haar is op skerms vertoon. 'n Aangrypende brief wat Caroline se ouers, Pieter en Susan en haar broer Stefan geskryf het, is ook voorgelees.
"Jy het nou 'n begin en 'n einddatum. DIT SUCK! Life is a journey, enjoy the ride. Dit was jou leuse vir jou lewe. Caroline, nooit het ons, en selfs jy besef hoeveel lewens jy aangeraak en ïnspireer het nie, my engelkind.
"Dankie dat jy Boeta se sus, Mams se Poppie en Daddy se Blom was. Ons is baie lief vir jou my pop. Sag rus in Jesus se arms as jy na ons verlang, Surf in die wolke, lag saam al jou engelmaatjies. We love you 4 eva," lees gedeeltes uit die brief.
Haar pa, broer, kêrel Jaco van Greunen en drie ander jong mans het haar kis by die kerk uitgedra tot by die lykswa waar roubeklaers haar vir die laaste keer gegroet het.
In 'n roerende brief aan God, agter op Caroline se begrafnisprogram, skryf die familie dat sy nie met 'n grafsteen onthou sal word nie, maar met 'n verkeerslig. "U gaan ook nie vir ons 'n grafsteen gee nie, nee sy's te spesiaal, U gaan vir haar 'n robot gee daar waar sy haar laaste asem uitgeblaas het."
'n Stoet met verkeersbegeleiding het na die diens na die ongelukstoneel in Knysnaweg beweeg vir 'n kranslegging.
'n Kranslegging is na afloop van die diens by die ongelukstoneel in Knysnaweg gehou. Foto: Edith Martin